khistorydata/jeongjo-sjw-relations huggingface dataset:
정조 16년 · 목
忠淸監司李亨元狀啓以爲依備邊司關道內各邑鎭船隻之朽傷者鹽盆漁箭之陳廢者一一査實之意嚴關知委各邑發遣褊裨益加査究則道內案付船隻一千三百五十八隻內有頉爲一百五十一隻加現爲一百十三隻比較前總船隻所減爲三十八隻稅錢所減爲一百四兩七錢而鹽盆漁箭之陳廢加現者一體査實執總無論漁鹽船案付稅總爲七千七百四十七兩而今此査正者有減於船隻而加於箭鹽故通融折補則甚所不足猶爲七十八兩待明春漁利之發產搜括充數之意謹依聖敎泩復均廳更加申飭列邑○全羅監司鄭民始狀啓以爲依備邊司關道內各邑鎭均廳案付船隻之朽傷未使用破碎無形體者及鹽盆漁箭簾網條等年久陳廢者親執査實幷皆許頉新加隱漏者一一査括之意別關嚴飭矣現頉成册次第報來故臣亦多歧探察今纔停當合計各邑鎭破碎船三百四十一隻降稅船九十七隻陳廢鹽盆十七坐漁箭四十六庫漁條一庫破傷漁網一百七件漁簾二件降稅鹽盆三十七坐漁箭三十庫漁條二庫藿田一庫海衣田一庫苔田一庫等頉減稅錢爲一千五百十七兩五錢新査船一百六十九隻鹽盆十六坐漁箭四十三庫漁條一庫漁基一庫漁網五十一件漁簾二件陞稅船四百五十一隻鹽盆八十三坐漁箭二十五庫漁網三件等加現稅錢爲一千四百五十八兩六錢修成册上送于均役廳○慶尙監司鄭大容狀啓以爲依備邊司關道內各邑鎭船隻鹽盆漁箭藿田査頉加現等處或分送褊裨點檢虛實或面飭守宰探察情僞無論頉與括期以一誠字做去風落松許賣之命際此頒降營邑施措庶幾責效更以船隻勸造之意嚴束列邑朽傷者使之改造幷與新造船從實査現勘簿今纔停當各樣稅船案付元總六千一百六十三隻內奮頉五百三十三隻今頉一千九隻加現六百三十三隻充稅船二百九十一隻內奮頉九隻今頉八隻加現一隻鹽盆八百五坐內奮頉一百二十九坐今頉十八坐加現十四坐藿田三百十七庫內奮頉十二庫漁條二千三百五十七庫內奮頉三十一庫今頉七十五庫加現八十五庫防簾八百九十五庫內奮頉六十一庫今頉五十六庫加現二十八庫漁場二十三庫無頉而所謂奮頉卽是都案中從前懸頉已爲免稅者則其多甚少無所關係而至若各年未蒙頉之白地徵稅及今年內漂失潰覆之永無形址者幷入今頉數亦不些而就加現中推移彼此折長補短則比幸亥實總不足稅船爲三百七十六隻免稅船爲七隻鹽盆爲四坐防簾爲二十八庫藿田準總漁條加爲十庫盆田條簾姑捨勿論船額之不至大縮比諸初料亦云萬幸而此後得力於風松之許賣向後年豐時倘盡勸造之方三百餘隻闕額不出數年可以充補鹽盆等各項頉現依關辭往復該堂後船隻數爻區別修成册上送于備邊司均役廳只就實數改案以爲待加現次次添錄之地○黃海監司李敬一狀啓以爲依備邊司關列邑鎭船隻之破傷而未蒙懸頉者一一頉給俾無白徵之冤新造而未及加現者一一摘發亦無減稅之弊事措辭嚴飭矣各邑鎭所報今才齊到臣親執較準於今春等磿勘成册船隻元數減數時存及稅錢元數減總實數船隻之頉給與加現數爻漁箭鹽盆一體從實釐正道內各邑鎭元船一千一百七十五隻內二十三隻他邑移去二十一隻朽傷七十九隻致敗在一千五十二隻二十二隻他邑移來六十九隻新加現合一千一百十三隻稅二千五百九十九兩零鹽盆三百十二坐內七坐陳廢在三百五坐六坐新加現合三百十一坐稅錢二千八百四十四兩時存雜漁箭三百七庫內二十二庫陳廢在二百八十五庫六庫新加現合二百九十一庫稅錢七百二十九兩零時存網基二百七十六庫稅錢六百一兩零時存溫堗十庫稅錢三十七兩時存網子一百四十三機內十三機陳廢在一百三十機稅錢八十六兩零時存靑魚箭三十二庫稅錢一千一百四十兩時存民魚場一庫稅錢六兩時存防口簾十二庫內五庫陳廢在七庫稅錢十三兩時存都合稅錢八千二百五十七兩零○平安監司李秉模狀啓以爲依備邊司關道內各邑船隻之風破與傷朽者詳細査實鹽盆漁箭之年久陳廢名存而實無者一體査出毋論漁艇鹽釜甚所新造新設者亦令各別搜括一一修報之意措辭另飭於各該守宰處矣各邑査報今纔齊到中和等十三邑船隻之風破及年久傷朽者爲六十七隻新造加現者爲二十四隻比前總所縮爲三十三隻順安等十邑鹽釜之陳廢爲三十八坐新設爲三坐漁網之陳廢爲六浮新設爲一浮漁箭之陳廢爲二庫蝦箭之陳廢爲三庫船隻風破傷朽新造成册一件鹽盆漁箭陳廢新設成册一件修正上送于均役廳○咸鏡監司金憙狀啓以爲依備邊司關道內大小船隻之朽傷者及鹽盆漁箭之廢棄者親執査實竝皆許頉新加隱漏者一一査括牒報之意別關嚴飭矣自安邊至慶興等二十一邑懸頉成册次第報來故臣亦多歧探察今纔停當通計各邑則遇風破傷船四十二隻年久朽傷船七十五隻降稅船二十隻破傷鐵鹽盆四十坐廢棄土鹽盆四十六坐防簾四十三坐揮罹十八坐細網六坐石花幕二十七坐等頉減稅錢爲一千四百五十四兩新造加現船一百一隻陞稅船六十六隻鐵鹽盆二十六坐土鹽盆四十五坐防簾十二坐揮罹十九坐細網六坐石花幕二十七坐等加現稅錢爲一千二百十一兩二錢修成册上送于均役廳○開城留守金魯永狀啓以爲船稅之當頉未頉者卽速釐改事關文到付於前留守李時秀在任時謄關知委於本府經歷使之査實以報矣經歷崔景岳牒報內本府元無鹽盆只有一庫漁箭無弊收稅而壬子案付船爲一百二十五隻中年久朽傷不堪使用者爲一隻裝船出海不知存沒者爲一隻破碎無形體者爲二十三隻査得現出者爲二隻大抵船隻之白地徵稅最爲浦民之可矜而均廳事目自來至嚴故當頉而未頉者實緣該邑公文不得現納之致故稅錢二十五兩八錢則或族徵或里徵便成血地之稅矣當頉之船爲二十五隻而査得之船只爲二隻以此修成册上送均役廳以爲釐正之地○江華留守趙宗鉉狀啓以爲依備邊司關卽爲頒示於鎭堡曉諭於民人繼又嚴飭於各鎭及諸島俾各各別搜問從實報來則官船之破傷者今春添木改造目下所見擧皆完緻私船則三隻爲夏間風浪所撞破故卽爲頉案俾免白徵而新加現四隻入錄至於漁基鹽盆之廢棄或加現者亦爲往復該廳釐改計料
정조 16년 · 강
命以社稷祈穀大祭省牲器以親行磨鍊
정조 16년 · 강
命祈穀大祭親行時以訓局步軍十五哨馬軍三哨爲先後廂禁衛營留陳禁軍則三番隨駕
정조 16년 · 목
因兵曹隨駕留陳軍兵磨鍊啓棠有是命
정조 16년 · 목
以申馥爲副校理鄭致世李基性爲武烈祠參奉初仕也
정조 16년 · 강
遞吏曹參判李在學以沈煥之代之遞吏曹參議李冕膺以徐邁修代之竝前望也
정조 16년 · 목
因監察洪允五單付單子敎曰以殿最居中之故只令付軍職則有此做錯當該政官竝遞差又敎曰誓戒在今夜吏曹堂上前望單子入之待下批牌招點下中在外人自政院下論乘馹仍以煥之邁修批下
정조 16년 · 강
右議政金履素箚陳病狀乞免享官賜批許之以光恩副尉金箕性改付標
정조 16년 · 목
箚略曰臣見差太廟獻官固當承命駿奔之不暇而日前猝得關格之症食飮全廢轉側須人至於享役之趋造旣無自力將事之望而誓戒在卽若不及今陳暴則將致公私之狼狽伏乞亟命變通批以所愼奉慮獻官使之改付標卿其安心勿辭善攝仍命遣史官傳諭獻官以光恩副尉付標
정조 16년 · 강
應敎成鼎鎭副修撰鄭尙愚等上箚處置掌令洪秉益賜批
정조 16년 · 목
箚略曰掌令洪秉益傳啓之際所失旣多揆以臺體勢難仍在請掌令洪秉益遞差批以處置事依施
정조 16년 · 강
命壯勇營鄕武士試射入格人分等直赴殿試及會試
정조 16년 · 목
別單柳葉箭優等人閑良史應徵貫一中邊二中直赴殿試鳥銃優等人閑良金道成金鍾得邊三中比較柳葉箭邊三中竝直赴殿試初試金時光閑良金命彩扈道一千聖元李振行全長碩金東喆邊三中比較柳葉箭邊二中竝直赴會試
정조 16년 · 강
命鍾城府使鄭景祚仍任淮陽府使
정조 16년 · 목
江原監司尹師國狀啓以爲卽見大政淮陽府使鄭景祚移除鍾城府使曾以査陳事狀請蒙允待春擧行之意發關知委矣今聞已多設施云此時遞易誠極可悶限査陳前特許仍任令該曹稟處敎曰民情旣如此依狀請施行時任府使他窠待窠區處
정조 16년 · 강
召見宣惠廳堂上徐有隣于重熙堂
정조 16년 · 강
命安眼島風落松枝葉許今煮鹽以爲沿民資生之道後勿援例
정조 16년 · 목
備局堂上徐有隣啓言安眼島風落松付之新水使今方發賣而其中舊風落之兩經潦雨者只合煮鹽他風落之枝葉空棄甚可惜云矣松田之不許民人鹽釜蓋慮其犯及禁松而此則以有株數有馱數之物自官設釜別定幹事裨校眼同照察一齊煮取一齊撤去則在松政無疏虞之事而無用之物可作有用歉歲沿邑之民又可以販鹽資生以此意分付湖西水閫使之着意擧行毋或因此而致損一枝生松事請一體嚴飭從之敎曰以有用之物豈可作無用況此歉歲亦必有惠及小民之益可謂一擧兩使然此後除非筵稟允下之特敎行會切勿援例事定式
정조 16년 · 강
命兩南風落松發賣錢補賑外悉付賑廳
정조 16년 · 목
賑恤廳堂上徐有隣啓言嶺南風落松發賣旣有補賑之命待畢賑用餘錢穀依前例付之賑廳湖南風落松發賣錢毋論松田與黃腸亦爲依前例竝付賑廳以補不虞之意請分付兩道從之
정조 16년 · 강
命三南營官需及各樣大同價米以歉年例減分
정조 16년 · 목
宣惠廳堂上徐有隣啓言今年嶺南收租之減損挽近所無兩湖亦爲失稔歲入太縮凡係用度不可不節省而在前如此之時多有減分之例營官需及各樣價上下依前例減分磿鍊之意請分付三道從之
정조 16년 · 강
命羅州牧捧稅舊牧使李禹圭拿處裝載時牧使李寅燮緘推監色船人等從輕重勘罪
정조 16년 · 목
宣惠廳堂上徐有隣啓言大同正供也旣出新結米色自當精白而近來外邑不知事體或以麤劣還穀苟充裝送點退舂正爲弊多端雖以今番羅州事言之惠廳均廳納一千六百餘石米色間多蟲食不但止於麤劣故該邑捧稅監官發關捉致竝與船人對質査究則船人曰上納與船價竝以麤米出給云監色則曰上納給新米船價給麤米云互相推諉莫之歸一而上納若給新米則豈至於盡數麤劣縱如監色之言船價與上納一體以新結磿鍊則船價給麤米之說亦係法外而適爲船人藉口之資以此以彼初不精捧苟充麤米之罪從重勘處然後來頭諸道上納各邑捧麤苟充之習可以懲一勵百至於裝載守令前官雖已捧置不恤上納時生弊與否直以此米裝載發送者亦極駿然捧稅前牧使李禹圭裝載時牧使李寅燮竝令該府拿問嚴處當該船人及捧上騎船監色互相符同從中幻弄之罪一竝移法司重者嚴刑遠配輕者決杖懲勵監色代騎之弊先從現發者另加申飭可杜船人作奸之弊羅州牧代送實監色令本道詳査重繩之意請一體分付從之敎曰時任牧使自有首從之別此時不可輕遞爲先緘推
정조 16년 · 강
命淸州等十二邑攵義等八邑大同綿布分數伐錢以納推該道道臣李亨元
정조 16년 · 목
備局啓言頃回傳敎兩湖大同木不得不分數代捧處狀聞之意行會矣卽見忠淸監司李亨元狀啓則以爲淸州等十二邑木邊中折半代錢文義等八邑全數純錢事請令廟堂稟旨分付云矣今此道臣所請之分數區別綽有料量淸州等十二邑木邊中折半純錢依狀請許施本道綿農雖曰歉荒旣與嶺南有間則文義等八邑之不有分數竝請純錢未免稍過八邑木邊限四分一本邑上納似合事宜竝以此分付而參量京外事情特命考據已例今此狀辭中已例有無無所擧論者殊涉疏漏請該道臣推考允之
정조 16년 · 강
推慶尙監司鄭大容仍命咸陽郡守尹光碩當日下送
정조 16년 · 목
因光碩差使員上來肅單敎曰以本道年事民情何可上送道臣推考使之當日還官又敎曰差使上來守令除辭朝下送
정조 16년 · 강
敍堂上堂下侍從違牌坐罷人
정조 16년 · 목
備局啓言正朝在近各陵寢祭官當爲差遣而侍從罷散甚多無以兮排云在前如此之時亦有請敍之規矣堂上堂下侍從違牌坐罷人請竝爲敍用令該曹口傳付軍職允之
정조 16년 · 강
吏曹參判沈煥之陳疏辭職賜例批
정조 16년 · 강
命楊口縣監之代依筵敎擬入待下批明日辭朝
정조 16년 · 강
有政吏曹參判沈煥之進
정조 16년 · 목
以趙尙鎭爲承旨尹光普爲副校理孟至大爲鍾城府使趙德潤爲楊口縣監
정조 16년 · 강
命依隸崔順行嚴刑降充秋曹隸
정조 16년 · 목
司鑰車大興手本以爲別監崔順行僞造賜物頒傳大臣重臣圖取食物行下作此前古所未有之罪惡爲先除下後令攸司嚴覈勘斷敎曰所爲焉逭重律乎爲先令該曹嚴刑降充曹隸事分付
정조 16년 · 강
命喬桐前水使李潤彬令該府拿勘監船裨將及犯科色吏等令本道道帥臣勘處
정조 16년 · 목
備局啓言觀此忠淸水使李潤謙狀啓則校擧喬桐船材査問時各人等招辭以爲蓋其造船改船之際剩餘元材至爲一百五十株用後頭末亦過二百餘端發賣價錢合爲五千七百兩而姑就渠輩所納招言之發賣錢五千七百餘兩內二千七百七十兩諉以造船宂費二千九百六十六兩該裨將李奎普旣以除雜費剩餘條丁寧自眼該水使苟有一分畏法之心濫費必不至此零餘雖有一條松一文錢亦當明白區處而不此之爲許多錢貨盡歸私用其爲不法莫此爲甚喬桐前水使李潤彬罪狀令攸司御處監烙裨將趙雲成造船餘材初旣掩諱末乃直告用意吞吐極爲巧惡將校朴愼默色吏安祚漢方泰圓等松錢之都數始曰詳知終歸塗聽者萬萬痛惡兵船裨將李奎普夤緣作奸都聚剩餘之私盡捧發賣之錢稱有舊例視若私貨究其罪狀尤極濫猾竝令該曹照律嚴勘前水使金明遇旣在典守之地有此數外之加䂨終歸不審之科當該軍官金兌煥將校崔宗奕色吏金福基康時榮其所䂨給之數雖與喬營裨將校吏等所告無所相左而旣有剩濫株數則亦不可無罪一體拘留以俟處分云矣松政一事何等嚴截頒下節目亦何等申明則身爲帥臣何敢生心於取剩擅用至此之極乎今此船材當初則必引最遠之例而瞞報備局末稍則明知應入之數而恣意盡䂨者至於一百五十株之多事在故犯罪固難赦所謂頭末木雖與元材有異此非帥臣潤橐之資則竝與一百五十株而同爲發賣作錢五千七百餘兩除出二千九百六十餘兩歸之私用者亦係不法其餘二千七百七十餘兩雖以造船宂費爲言而旣有公家應下之物則綽略需用必無不足之理何敢强爲宂費之目以掩染指之跡藉曰不足何至於太無限節而況其用處便不分明者乎應入外之盡䂨旣如彼發賣後之私用又如此此而無別般嚴處憑公營私之習將何防塞辜恩蔑法之類亦何畏戢喬桐前水使李潤彬請令該府拿問重勘私用錢令喬桐水營照數捧上以備日後造船時應下之需忠淸前水使金明遇互相和應雖無現發之事一任幻弄難免越視之罪不可以若干株之據近例防塞有所容貸拿問勘罪在所不已而沁都査事姑未出場待其究竟更爲稟處至於監船裨將李奎普趙雲成等雖有首從之別夤緣造船之會敢生年利之計締結作奸若是狼藉令本道監營竝爲捉致嚴刑遠配其餘軍官色吏等令帥臣從所犯輕重分等勘處之意一體分付允之
정조 16년 · 강
判下秋曹覈啓忠州槐山北靑咸興等邑推案酌放忠州咸興二囚
정조 16년 · 목
該曹啓言忠州殺獄罪人許昂獄事致允之脇肋傷處不過皮損作痂則未必由此致命雖以裵有才及軌贊等屍親欲報之心亦不能掩諱其病餘狂易之症則其死之由病由打煞有淺深而檢案中渾身黃白之色沕合病死之法文則道臣罪疑之論恐合審克之典請上裁敎曰病自病罪自罪罪關一律病則已差渠之償命烏可已乎然實因沕合於病死之法文則死者死也非殺也以過失殺論嚴刑勘放該曹又啓言槐山郡殺獄罪人陰孝寬獄事兪彥得雖甚褊愎一時納穢初非捐生之憤則服毒辦命乃是常情之外而以膝據胷出於正犯之供其他倩人饋雞使弟受笞等種種可疑之端可見其跡屈情㥘且釵色不變有違服毒之明驗口鼻血出沕合被築之法文則孝寬焉逭償命之律乎請依前同推敎曰疑猶舊也不可遽決回啓未着銜堂上亦具意見草記該曹又啓言北靑府殺獄罪人姜召史獄事狂疾眞僞强劫虛實卽此獄之肯綮而狂疾歸之亂招則宋世春必無自戕之理强劫屬之謊說則姜召史豈有行兇之事雇主之分雖有等級慾火斗起不暇他顧則豈可以此作爲不行劫之證女人之性本自荏弱卽席對面如非積忿則豈可造次遽作殺越人之變乎默想光景推斷情理似此事端無非可疑請更令道臣詳査狀聞以爲稟處之地咸興府殺獄罪人嚴老味獄事老味盛族也金荊寶孤蹤也當其鬪閧之時老味招邀族黨批頰拔鬚至有穢物納口之擧則拳踼之交加勢所必至況兩處傷痕旣著於要害則荊寶之被踼致死毫無可疑特以其叔尙直高聲曳出似有指使之跡其弟小得抱脚緊住又有助力之勢首從似若難分而尙直之追後叱退小得之只抱其脚諸供同辭別無眞贜則嚴老味之爲此獄正犯無容更議依前訊推之意請分付道臣敎曰依回啓施行北靑姜召史獄則雇工之於雇主其分截嚴則爲雇工者直犯手勢於庭際無人之中跨據胸膛將欲作奸語其緊則間不容髮語其急則薄如隔紙以掌握切肉之刀刺以殺之常情之所必然且思之雇工之奸家長妻者斬昭載律文在法當斬之暴漢兇身豈必償命乎至於不告官之杖前後推問時被刑亦可謂懲其罪姜女則特放事分付
정조 16년 · 강
慶尙監司鄭大容開錄瓜近年滿五邑守令治績磨勘殿最以啓重推大容
정조 16년 · 목
啓本以爲河東府使李謙會字恤之政終始不渝而間因十許日交代之新官浪費公穀博取虛譽惟彼無知之氓每仰不節之惠意望不足頌聲或替而執災捧糴分數旣詳抄飢營賑措置有裕至於民役之自備防納色穀之痛禁濫捧特其細節金山郡守李性淳還穀停退一從民戶分等公倉之輸遠過分數災民之逋得免苛督旣效勤勵庶責賙恤固城縣令元永龜査正積年之逋穀荐當兩歲之賑政治久手熟事以時擧奉化縣監李尙榮斗小之邑苽熟於治民戶之殘盛災形之淺深目擊口誦瞭如指掌嗣歲賙救可期周詳眞寶縣監金獻祚雖無聲譽之動人實以謹約而便民俵災捧還不委監色抄飢救急自備經紀○政院啓言狀辭之不得爲衍語才有飭禁而卽見慶尙監司鄭大容五邑守令貶目更爲磨勘上送狀啓則問備之下措辭引咎極爲未安請重推允之
정조 16년 · 강
全羅監司鄭民始以道內尤甚之次邑鎭驛牧場飢民等歲前一巡爲先救急馳啓
정조 16년 · 목
狀啓以爲道內尤甚邑鎭飢民中目下遑急之類有難遲待歲後公賑而其餘之次邑尤甚面里糴政纔訖民勢切急亦不可拖至還分故自臣營參量各邑鎭飢口之多寡分劃正祖三千二百十石勿論尤甚之次邑鎭驛牧場今月初旬使之爲先一巡救急而此與賑規有異隨其民勢或區別壯老弱依式分給或計戶計口通同分給
정조 16년 · 강
召見楊口縣監趙德潤于誠正閣
정조 16년 · 강
命以來歲元朝行酌獻禮于眞殿仍詣太廟展謁
정조 16년 · 목
敎曰明年祭丑卽我先大王誕降甲戌後恰爲百年之歲也孺慕冞新元朝祗詣眞殿行酌獻禮又詣太廟行春展謁令禮曹以此知悉止曰正朝眞殿酌獻行禮時祭文當親撰而服色則依常例以展謁出宮時服色磨鍊東西班三品以上殿庭行禮堂下三品以下萬安門外行禮事分付
정조 16년 · 강
命文侍從蔭堂上武邊禦以上無實職人付軍銜罷削奪告身放逐人亦竝分揀付軍銜使參眞殿行禮之班
정조 16년 · 목
敎曰元朝眞殿行禮孰不欲參班乎文蔭武臣宰列外時無職名者文侍從未付軍銜者蔭堂上武邊禦以上竝令該曹口傳付軍職使之參班又敎曰卿宰侍從堂上堂下罷削奪告身放逐人員竝分揀一體口傳付軍職皆令參班○放逐秩李東郁權以綱李邦榮金翰東李祉永權坪權儐沈奎魯姜忱李錫夏崔獻重韓致應韓光植沈達漢奪告身秩申光履洪義榮罷職秩李益運林道浩李太亨申獻朝鄭致淳等分揀
정조 16년 · 강
命卿宰侍從外放逐人亦爲分揀仍宥竄配人等
정조 16년 · 목
敎曰放逐秩南志默金益彬韓啓翼以卿宰侍從之列不入云一體分揀定配中閔廷桓與洪秉臣無異則不可一放一否李義鳳朴奎淳洪明浩李翼晉皆屬昧爽以前今番大處分之後豈可置之未決之中金履成以懲他之意雖有處分勢或似然情豈有他一體放送罪名亦竝分揀事分付○徒配秩朴宗正趙永重等放
정조 16년 · 강
命元朝動駕時先後廂標下皆以入直軍磨鍊又除留營留陣勿禁觀光人
정조 16년 · 목
兵曹以來正月初一日宗廟展謁時隨駕留陣軍兵啓稟敎曰昔在先朝每誦英陵朝實錄中句語凡詣眞殿也用此例是日則元朝也當令三軍在家便息此亦仰述故事也訓將只率壯訓禁御內外入直馬步京鄕軍爲先後廂而標下軍亦以入直軍磨鍊屛門把守置之觀光人勿禁挾輦軍則金虎門軍餉色軍六十名爲之留陣留營除之槍劍軍扈衛軍官有廳軍亦除之禁軍入直五十人隨駕此外出番軍勿爲使用事分付各營
정조 16년 · 목
箚略曰本月初六日有以太廟大小祭享廟司一員俯伏於第一室楹外禮成後退去而兩殿竝享時則本署都提調提調進去事命下矣今當春祀卜吉兩殿竝享之時臣添叨提調之任而第臣衰癃之疾寸步不能自致之狀聖明之所俯燭也殿陛升降萬無自力之望新式之初緣臣賤疾不得備員擧行則豈不萬萬未安乎伏乞亟遞臣本署都提調之任批以有提擧可以進參卿須安心仍命遣史官傳諭
정조 16년 · 강
遞吏曹參議徐邁修以尹行任代之前望也
정조 16년 · 목
正朝祭官當塡差而邁修在外故遞之入前望以行任批下
정조 16년 · 목
以閔台爀爲大司憲尹㬦爲大司諫李遇濟爲司諫姜文會李日運爲掌令呂駿永爲持平徐有鍊爲校理金羲淳爲修撰
정조 16년 · 강
命鍾城府使孟至大令該府拿勘
정조 16년 · 목
至大謂有身病呈狀求遞吏曹啓請拿勘允之
정조 16년 · 강
命湖南上番禁衛軍令礪山府使替行兵虞候事調點上送他道設賑處視以爲例
정조 16년 · 목
備局啓言卽見全羅監司鄭民始狀啓則以爲兵使李壽鵬牒呈內來春等上番禁衛軍都會礪山府調點上送計料往還路文印送爲辭兵使親點上送自是令甲事當依例擧行而來往之際驛邑廚傳民弊不些兵營又將說賑主營無人兵使軍點以虞候代行事請令廟堂稟旨分付矣營將代點旣有已例兵營賑政有難暫離且五六日程往來之際邑驛廚傳之弊亦所當恤禁衛軍上番礪山都會調點兵虞候代行事依狀請施行雖虞候之行必令減騶省費毋或貽弊之意請一體嚴飭敎曰虞候之行亦有弊令都會官地方守令礪山府使替行虞候之事分付外此兩南如有畢賑前上番處依此擧行事一體行會
정조 16년 · 강
推忠淸兵使李光燮飭諸道閫帥軍餉開倉外毋得用刑著爲式
정조 16년 · 목
備局啓言卽見忠淸監司李亨元狀啓則以爲兵使李光燮赴任之路以連原栗峯察訪不爲出候境上捉治驛吏連施刑訊而度數踰式翌日加刑故推致該營營吏以兵營本不得用刑之意提飭以送矣該兵使因此起嫌大小公務一切廢却正朝方物致使虞候替行封進事體所在有難容恕該兵使李光燮罪狀令廟堂稟處爲辭矣兵使之職亞於監司係是道內尊重之上官則驛屬推治在法當然而但不用當用之棍而施之以刑度數之踰式翌日之加刑俱係不察巡營旣聞之後捉致該營刑吏不刑不棍提飭以送者猶不免失之順便則該兵使之因此引義廢却公務已萬萬乖當而甚至於莫重方物虞候替行揆以事體節節駭然罷拿之典在所不已而第念閫帥之毋得用刑雖有流來令式初不著見於大典通編該兵使之用刑似出於只信大典通編而不遵流來令式而然今以通編不載之令式加罪閫帥則有違於謹守關和之意若其引義之太過以此譴罰適足爲伸廉隅長敖慢之歸且本道饑荒轉甚沿路賑政方張此時閫任之遞易亦不可不念忠淸兵使李光燮爲先從重推考更毋敢妄自引義罪上添罪之意一體嚴飭閫帥之毋得用刑旣不載通編則宜有一定之令式使諸道閫帥明知其不可冒犯此後軍餉開倉外毋得用刑如或違越一依濫刑律施行事請知委於各道兵水使諸閫帥允之
정조 16년 · 강
命湖南諸邑大同綿布依戊申已例折半代錢察其尤甚邑往復該廳許以純錢代納止
정조 16년 · 목
備局啓言頃因傳敎兩湖大同木不得不分數代捧處考據已例狀聞之意行會矣卽見全羅監司鄭民始狀啓則以爲就此作木諸邑論其綿歉則實無優劣之可分顒望之情諸邑同然倘蒙一視之澤庶爲均惠之道而謹考前例則己丑大同木綿茂朱田稅狀請純錢丙午大同因特敎竝爲純錢丁未大同狀請純錢戊申大同木邊中折半代錢狀請蒙允爲辭矣本道綿農雖曰通歉比諸嶺南煞有分數京司之許多需用亦不可不念依最近條戊申年例特許木邊中折半代錢事分付該道今番特敎下詢寔出於曲軫民情之德意凡係分數之際守令親執擧行俾無吏緣爲奸民不蒙惠之意請一體嚴飭允之敎曰其中最尤甚處往復該廳特許純錢事分付
정조 16년 · 강
命喬桐前水使李潤彬遠地定配羅州前牧使李禹圭嚴加勘律
정조 16년 · 목
禁府啓言喬桐前水使李潤彬原情以爲本營戰船二隻兵船二隻今年俱當新造與改造之限依節目遣裨將造船於安眼島當初報備局元株松木爲五百六十七株篙竹一百六十八箇合爲七百三十五株中元株三十四株自水營減給者篙竹量其容入只以三十株取來初非該水營據例減給矣造船物力從所入取用軍需庫錢一千六百四十兩發賣錢五千七百兩中二千七百七十兩添補而餘錢二千九百六十六兩因循襲謬果爲犯用四隻船造餘頭末端隨其長短竝用於戰船修裝元株一百五十株自爾退出歸於發賣減數節目初無頒下者故只憑傳來數爻自歸瞞報之科云矣敎曰百人雖作罪渠何敢負國百帥雖襲謬渠何敢潤已乎許多錢貨之私用旣云發賣餘數則雖不能以私補公猶或謂因公濟私而株數減定昭在數十年前筵稟定式則渠於報備局也濫引定式以前之例者萬萬無狀到今諉以該閫之無載錄其可成說乎可謂不知亦罪而私造一船雖曰汲水小艇旣登於査啓無論用處之公私此亦軍器則渠罪尤不輕大抵如渠厚被恩造猥竊金圈者名入繡啓罪著冒法若不別般嚴勘何以戢他乎遠地勿限年定配○該府又啓言羅州前牧使李禹圭原情以爲本州田稅大同及各樣上納米合爲一萬三千四百石零自春間次第裝發無弊上納而惠廳均廳納一千六百餘石則後運之船未及下來故只爲捧留該倉而受由上京仍爲遞職今此米色若是麤劣昏謬憒憒不善捧上之失無以自逭云矣敎曰意謂不至頑濫矣渠之在任以後許多疵政可謂無狀之甚者卽此現發猶屬一事以旣遞之故兩次繡啓姑不論勘矣乃有此所犯發明之說不足取信藉令渠不渠指任其作奸何異於不渠指乎嚴加勘律以懲他倅
정조 16년 · 강
御射柳葉箭二十巡九十八矢一百五十三分掌革單巡四中五分下古風于內閣及騎曹郞嚴耆北靑府使成大中
정조 16년 · 목
柳葉箭第一巡五中七分第二巡五中八分第三巡五中九分第四巡五中八分第五巡第六巡竝五中七分第七巡五中八分第八巡五中九分第九巡五中七分第十巡四中六分又第一巡五中六分第二巡第三巡竝五中八分第四巡五中十分第五巡四中六分第六巡五中七分第七巡五中十分第八巡第九巡竝五中八分第十巡五中六分古風內閣後課檢校提學吳載純原任直提學朴祐源原任直閣鄭東浚尹行任檢校直閣徐榮輔南公轍兵曹正郞嚴耆各生雉一首兼檢書官李德懋柳得恭李集箕檢書官徐理修李藎模李功懋前檢書官朴齊家北靑府使成大中各中曆一件司戶軒米一石
정조 16년 · 목
具翼善冠袞龍袍乘輿出永淸門弘化門由逌瞻門至齋室門外降輿入齋室少頃詣版位行禮陞詣宮內奉審後還入齋室少頃出齋室乘輿出逌瞻門入弘化門由協陽門還內
정조 16년 · 강
命承旨金孝建事過後拿處
정조 16년 · 목
孝建以軍士房內門路誤爲知委以致侍衛之做錯也
정조 16년 · 강
璿源殿酌獻禮祭物以自內措備諭禮曹
정조 16년 · 목
該曹啓言戊戌年璿源殿酌獻禮時祭享物種依永禧殿例封進而造果處所以端暉門外武兼廳爲之祭器則以戶曹所在推移用之今番亦依此擧行乎敎以當自內措備只祭酒進排
정조 16년 · 강
命歲前後各三日藏牌
정조 16년 · 강
命吏曹參議尹行任過大享後捧傳旨拿處先令入直本曹
정조 16년 · 목
敎曰百事規避甚至依例差祭之事亦不能當官盡職若此則何心攻業決科又何心懸玉衣緋自處以下大夫乎祀典所關申飭何如則少年三銓之怠忽不若前參議尤豈不駭然乎殘司蔭官雖許闊狹而名雖軍門將官殘弊倍於殘蔭者苟塡渠豈有章服亦豈有夫馬然則將事之際其果致誠乎當該銓官所當嚴處而遞罷適中其願吏曹參議尹行任爲先令該府拿問嚴處才已藏牌過大享後捧傳旨差祭前別省記入直本曹事嚴飭
정조 16년 · 강
遞吏曹判書鄭民始
정조 16년 · 목
政院啓言明日親臨受誓戎時讀誓攵官當爲進參而吏曹判書鄭民始在外何以爲之敎曰冢宰緊任不可輕遞而祀典所重豈令替行許遞今日政擬入待下批牌招參政
정조 16년 · 강
配李潤彬于宣川府孟至大于鍾城府
정조 16년 · 목
禁府以李潤彬宣川府勿限年定配啓允之敎以過歲後發配又因孟至大囚單敎曰國法朝禁行於蔭宰武倅而不當誰何於文侍從以上乎昨見草記且聞該曹所對憚其路遠規避稱病可以知受敎內厭避殘薄規免不赴者各其地定配昭垂金石至載續大典則渠焉敢無難冒犯適値藏牌不可捧供依法典勘配事分付其代政官牌招開政差出○該府以孟至大告身盡行追奪鍾城府限三年定配啓
정조 16년 · 강
有政吏曹參判沈煥之參議尹行任進
정조 16년 · 목
以吳載純爲吏曹判書徐有防李秉鼎新通也李東稷爲副校理宋民載爲修撰申光河爲掌令○吏批以鄭觀采李潤禧李章漢備擬鍾城府使敎以履歷太過以未經邊地中另擇擬入事分付○以李東善爲鍾城府使
정조 16년 · 강
命槐山郡推囚陰孝寬以秋曹回啓措語嚴覈以聞
정조 16년 · 목
該曹啓言槐山殺獄罪人陰孝寬獄事判付內未着銜堂上亦具意見草記事命下矣細閱檢狀參究獄情則致死人彥得穢物塗吻宜無必死之心毒藥潛嚥係是常情之外孝寬招中一則曰執髻一則曰據胷則方其曳到廁間塗諸口中也以拳以膝或搗或築只是次第間事口鼻出血旣合於法文手搗無痕亦足以旁照毋論銀色之不驗可見鐵案之已具孝寬於此安得免償命之律乎今此道啓旣以服毒設疑又以訊覈爲請近於執兩無以歸一殊非嚴獄體之意請該道臣推考罪人陰孝寬另加訊推期於輸款敎曰以回啓措語嚴飭推官出意見嚴覈報來後狀聞事分付道臣
정조 16년 · 강
命以太廟展謁後次詣南殿景慕宮展謁
정조 16년 · 목
禮曹以永禧殿展謁非酌獻禮年次則歲首太廟展謁時一體展謁曾有定式啓有是命
정조 16년 · 강
命有司堂上沈頤之過齋後禁推行公堂上徐有隣重推
정조 16년 · 목
黃海監司李敬一狀啓以爲備邊司關內本道辛亥條奮還八千餘石內千石分俵數不夥然營邑若善於收捧則似無民間難辦之慮各別惕念奉行云故臣躬執還案當捧條一千石磨鍊分排知委於稍實之次邑及各驛鎭城屯使之惕念擧行矣捧未捧成册今纔齊到通以計之則當捧一千石內捧上六百四十九石二斗三升未捧爲三百五十石十二斗七升○命海西奮還當捧條行會備堂問啓政院啓言問啓事命下矣問于當該有司堂上沈頤之處則以爲海西奮還事大臣回啓以千石收捧仰達而批旨內勿拘石數之敎寔出於曲軫民情永除後弊之德意而矇昧之見不能諦認聖敎只就當初覆奏中一千石內勿拘石數隨力收捧之意行會該道致使惠澤不得下究一則臣罪二則臣罪恭俟重勘云矣敎以朝家酬應不亦勞乎古之人臣自勞於下今之人臣委勞於上此重臣豈錯看誤解於泰卦之衆有此外題跋尾乎海西之民將謂朝廷欺之乎有司欺之乎統一道欲行大釐正之政故伊後該道守令等奮還出場前至命勿許由暇則設令初雖泛思豈有因仍不覺之理乎此蓋易漫之過自歸於不致意有司不察之罪姑舍是爲海西民之本意未免莫達朝見該道捧還狀本至今不甘食下咽近日廟堂事豈不可悶乎然歲除隔日還糴一款非所可論何以謝海西之民乎當該有司堂上沈頤之過齋後下義禁府推考近來則備局無回公之法乎該有司雖以外題知委爲僚堂者見其跋尾默無一言亦豈成說乎其時行公有司堂上亦爲從重推考
정조 16년 · 강
重推有司堂上徐有隣鄭昌順金文淳
정조 16년 · 목
備局啓言忠淸水使李潤謙江華船材査實狀本去夜啓下備局而粘目回啓尙不擧行請有隣等幷重推允之
정조 16년 · 강
命江華前留守柳戇拿勘忠淸前水使金明遇削職時水使李潤謙推考造船時沁庫裨校犯科各人等從輕重勘處乾役公貨推出封置沁庫以爲來頭造船之費
정조 16년 · 목
備局啓言觀此忠淸水使李潤謙狀啓則枚擧江華船村査問時各人等招辭以爲今此査事之最可驚者卽是物主名色也大抵江華府案付船修改物力之元無公下前例果如各人等所告而使無識販木賈竪假托府裨隨處行賂莫重禁山視作居貨之場六千兩錢巧作名目其所費用若是浮濫本府所納六百兩之說雖謂謬規如許不正規例何爲襲用而至於軍器別費修補雖有重記中所錄廩餘松剩終無眞的卞破之道其所杜後弊之方不可無懲勵江華前留守柳戇罪狀令廟堂稟處所謂物主韓世裕任校金一聲宋世瑜欺瞞本府恣意濫斫畢竟剩木發賣錢至爲七千餘兩而稱以雜費同事八人分食云云之說尤萬萬無嚴該裨將趙斗鉉符同駔儈責徵貨賂之習諸招明白眞贜現發俱不可不別樣嚴戢上項韓世裕金一聲宋世瑜趙斗鉉等令該曹照律嚴繩具宗熙雖無參涉剩木餘錢皆曰不知者終非在幕之見聞實情亦不可全然無罪同事鄭昌奕柳永春卞光秀韓世珪卞光祚及京外捧賂各人等分等勘罪所謂各處行賂五十兩百兩內外一一徵出世裕所云浮費中幻僞濫錄私簿者及諸人等餘錢分食竝分數還徵作板留置者亦爲屬公前水使金明遇雖有許斫之關文今此十六隻修改次三百二十株蓋是每隻二十株磨鍊則驟聞已極過濫而不思防報減給如數斫給者終非典守之道烙給裨將李文吉色吏康時榮等雖無故犯之罪其在重査體之道亦爲拘留以竢處分云矣請得松材改造船隻何等重事而不送親幕募得駔儈假之以裨將之名狼藉發賣便作年利之資卽此一事已係法式之外而有罪無罪只宜一聽査案有犯無犯亦當恭俟淑問而該水營按覈之時起送不推捉之裨將自現納供錢物去處粧撰發明以爲藏匿之計者又是貽羞之大者以言乎木物區處則本體則發賣末端則造船且其請得爲十六船修改而末乃以四十隻修改樣虛張實數究其用意在於發賣乎在於造船乎末稍用餘木十二株之論報備局多見其爲掩其跡欲巧反拙以言乎錢物區處則雖曰斫運時許多宂費盡出其中而豈至於七千餘兩之多發賣取剩旣是七千餘兩則官納條之只爲六百餘兩語不成說中間之許多行賂必至之勢而及使駔儈之類不爲直陳雖以官納條六百餘兩言之自現裨將之指東指西俱無證左其爲私用不啻明白身爲居留之臣行私蔑法至於此極決不可尋常處之江華前留守柳戇令該府拿問重勘假稱裨將物主韓世裕捧招中七千兩去處太不分明斫運造成之際應下雜費豈曰無之而決無若是多入之事三百株松材圖得於沁都之時官納六百兩外必有從中行賂之物而一直隱諱者節節駭惋世裕則移送沁都更加嚴刑除却應下雜費乾沒錢物行賂實數一一査究竝與金一聲等九人分食錢及現在木物而推出於當徵處後照法嚴勘京中及水營所用者竝令文移推來已現發之官納錢六百餘兩爲先使之盡數推出趙斗鉉則旣是該監裨將則出給駔儈狼藉發賣之擧莫非渠從中作奸之致具宗熙則無論主帥之起送與否挺身納招於莫重按覈之際者萬萬無嚴錢物雖無所犯情狀有難容貸亦令沁都捉來嚴刑趙斗鉉則照律定配忠淸前水使金明遇則日前喬桐事査啓時已有待此請譴之稟喬桐船材斫伐時幻弄之弊不思操束已不免溺職而至於江華船材則備局之所許乃是穉松而末端木把數至爲四五把之長則可知其以小爲大任他年利輩之舞奸其在重松政之道不可置而不論亟施削職之典濫斫裨將色吏等從重決棍其餘在囚諸人分輕重懲勵放送之意分付該水使處而該水使李潤謙則行査事體何等嚴重而雜費行賂等節只憑囚供不爲鉤覈者殊甚糢糊推考警責向於丁未年間査出造船時濫費錢八百餘兩使之留作來頭造船之費矣其後該府報備局取用於城役云公費雖同用處各異今番之許多幻弄輒以雜費之無出處敢爲藉口之資今此錢物査究推出後請待其報來依喬桐例發遣備郞摘奸封置一庫俾作來頭造船時物力而用遺在成册亦爲磨勘於備局事一體分付沁都守臣允之
정조 16년 · 목
該部應資人前同知徐獻修遺漏於別單中晩後修單京兆請推肯柱故有是命
정조 16년 · 강
禁府以時囚李禹圭杆城郡元巖驛定配啓
정조 16년 · 목
該府以李禹圭杖一百收贖告身盡行追奪杆城郡元巖驛徒三年定配啓允之敎以如有功議各減一等又以議減一等杖九十收贖告身盡行追奪徒二年半定配啓
정조 16년 · 강
京畿監司徐鼎修以楊州牧使李敏采楊根郡守李景溟捧現告馳啓命分揀
정조 16년 · 목
先是敏采等以拯活人稽報有捧糴後捧現告嚴處之命至是因該監司狀本有是命
정조 16년 · 강
命誓戒時三嚴以三更四點留門二更初爲之
정조 16년 · 목
因禁漏時刻單子敎曰四更一點亦爲丑前云然則丑前一也三嚴以三更四點爲之留門二更初爲之以此意預令參班百官知悉
정조 16년 · 강
命坐直承旨李思祚遞差遞承旨徐榮輔
정조 16년 · 목
思祚以坐直下位承旨留門時煩稟也
정조 16년 · 목
以李在學爲禮曹參判
정조 16년 · 강
以申耆李益運沈晉賢爲承旨幷前望也金魯永爲廣州府尹備薦也
정조 16년 · 목
敎曰今日誓戒承旨不可不備員廣州府尹之代卽爲議薦使之留門前交龜後牌招又敎曰廣州府尹先交龜後謝恩密符則前府尹密符仍佩事下諭
정조 16년 · 강
太廟臘享命以攝儀磨鍊
정조 16년 · 목
敎曰臘日卽溫陵忌辰也臘享異於時享日期不可進退太廟第五室以上固有所重而竊伏恭惟永寧殿仁宗室明宗室於昭洋洋之靈得不怵惕於鍾鼓牲牢之享乎凡廟享春孟秋孟外禴烝曁臘惟於親享也竝享于永寧殿今臘之享若攝祀則自可仰慰而仰體兩室陟降在上之孝思且況兩室之於本陵至近而至切何如也以孝陵人倫之至其事本陵誠慕之篤伏想無間於禧陵而亦必不忒於復位前後矣至若太廟第七室以下享事考諸禮節明有可據況逮事不逮事經訓昭載神道所在卽人情所存則行於太室十分至當又若只行親享於太廟有不敢爲者二端一曰旣親享而獨闕竝享於永寧殿之不敢也二曰廚院封素膳而廟中受胙之又不敢然福酒修牲皆受自第一室罇俎其體貌之尊嚴而胙肉之不敢不受有如是矣於是乎攝祀而情禮之缺然小以祖宗之心爲心大豈或以誓戒之旣行有所趑趄乎今初七日太廟臘享遣大臣攝祀事令儀曹知悉
정조 16년 · 강
施禮曹判書閔鍾顯不敍之典罷參判黃昇源前參判李秉鼎職重推當該承旨李庚運李益運仍命行公三司諸臣竝遞差
정조 16년 · 목
敎曰大享例於前期取稟則其時不爲措語而今番親享命下之後亦不微稟以致今日提敎如許掌禮之官焉逭重勘乎當該判堂施以不敍之典諸堂罷職該房承旨從重推考祭品陳列尙且糾察況此莫重之典禮乎職在言事之列者無一言規正論思之地亦皆緘默行公三司諸臣一竝遞差
정조 16년 · 강
遞掌樂提調金文淳以徐有防代之前望也
정조 16년 · 목
敎曰大享時樂院多有檢飭之事提調中有實病人許遞前望單子入之以有防批下
정조 16년 · 강
命禮曹儀節次知吏安一得特給通政帖使之鬢玉隨行
정조 16년 · 목
敎曰我國雖稱吏胥之國而臘日値齊判堂不知諸堂亦然而聞重臣言惟該吏覺得言於重臣云趙光國之後意謂乏其近似者矣此吏之如此何聞之晩禮曹儀節次知吏安一得今日內特給通政帖一張使渠鬢玉隨行依鴻臚吏朴世長金益和陳興起等例
정조 16년 · 강
敦諭判府事蔡濟恭仍命上京時乘馹及陪行等事各務差使員依例擧行道伯除朝辭卽刻馳進
정조 16년 · 목
敎曰卿之中情也先見也非不知也況擧朝簪紳挺身正言者獨惟卿一介臣則卿之今番蒙被之處分遭罹之人言大似不着題有甚於禪房之坐談梁肉予不諒世亦不諒而然耶此皆未也然則果非卿有以自取之者耶予方以元老禮卿國士待卿則卿之所以答予者不諗絲毫無不達間不盡分處耶中情先見自中情先見外面粗跡自外面粗跡大抵心爲貴何拘於跡之淺而大臣異於庶官百執事一語默而世道國綱之污隆係焉一施爲而人志鬧端之齊息判焉卿之向日之擧若曰恃予太過徒信心口云乎則得不有歉於古大臣若驚思危之義耶此予所以咄之之過而不得不責之也切責之之切而不得不勘之也嚴於是乎左右前後之人相機伺釁者發弩下石恥或緩歇此固未必皆由於至公無私而捨卿心執卿跡而急於欲效一日之責者安望其言之一一稱停則雖以卿自解之語恐不容力卞於重臣鄭昌順李文源等之疏語矣自有日前大節拍事係昧爽以前者設以爲禁俾勿更提而予聞君相一體也君之於相寧或有所欲言之言而抅於禁囁嚅也哉廷臣若緣是復攻卿此須休慮予手中緊把太阿劍雖甚否德決不使大臣一有無端而狼狽自今以往益勉進思盡忠退思補過之方多少人言受以爲過層節處分看作玉汝卽日發行還抵京第畢陳未暴之衷赤則予可以有辭於敷心任卿卿可以無愧於匪躬事予玆待詰朝呼宣十行仍以本草付之史官傳諭於卿卿其領悉仍命今下敦諭直以此草遣史官傳諭于蔡判府事又敎曰聞敷心之諭效匪躬之義行不俟駕言不至再金判府之所能爲此大臣決不讓何待史官之回來蔡判府事上來時乘馹及陪行等事各務差使員依例擧行道伯除朝辭卽刻馳進事分付畿營○京畿監司徐鼎修以判府事蔡濟恭迎候事發行馳啓敎曰大臣雖令除之卿及差員等仍留與之偕來事分付○記注官安經心書啓以爲臣敬奉聖諭傳諭于楊州西面黔巖地判府事蔡濟恭所住處則以爲臣罪臣自知之雖使假舌於子貢寧有自解之語惟有遄被邦憲或可以稍安臣分少勵頹綱而惟我聖上憐其愚迷察其本情不忍加鈇銊之誅略勘以付處之典殿下之再生臣者奚特爲一之再之也畿甸改配恩未前聞日夕涕泣只自追愆安敢萌生還故山之心而曾未兩朔放釋之命給牒之敎荐降於旬望之內至今日而西樞還付之恩尤豈夢想攸及也牀席危喘一縷猶存欲於未瞑之前謹修咫尺之書直陳自作之孼而惶恐趑趄有所不敢千萬意慮之外史官奉命俯宣別諭臣病枕驚遑精爽遁亡良久鎭心伏地敬讀責敎則如金秤量物無或少差勉戒則如慈父敎子皆出至誠此豈如臣罪戾合死之蹤所可得哉生死隕結猶屬例語淚盡繼血更何云喩惟當以聖敎中進思盡忠退思補過八字爲終身立命之所而已顧今極沍所祟賤疾添苦跬步遷次斷無其望自非然者臣豈敢妄欲處義於前後玉汝之聖飭也精神昏迷方在如知如不知之間數行附奏猶未能寫出衷臆容俟寒威稍解進伏京輦之側更入文字以請嶺海金木之典云矣批以去晦以前之使卿遜荒一則爲國事一則爲世道又豈特爲國事爲世道而已亦惟曰一則爲卿一則爲卿卿以國事世道與卿之一身看作兩件物事耶不然予之本意之眞正出於暫苦乍勞俾收動忍增益之效者卿必不待予之覼覼想有以領會矣朝遣史官暮馳畿伯望望返旆之踰沙峴不踰此日卽見附啓之語諗有愼節阧覺翹矯矧今粟烈之威皸膚折膠耆耋棲屑之餘安得不然促還有欠優禮任住恐益齟齬於是而更勤敦迫難不更勤敦迫亦難第遣史官訊卿加減之節兼申側席之思須俟少間與之偕到京輦先使復命卿須知之事更爲傳諭仍命城鑰仍留以所下本草卽爲往傳
정조 16년 · 강
命公州判官李種徽罷黜狀啓還下送責諭該監司李亨元
정조 16년 · 목
忠淸監司李亨元狀啓以爲公州判官李種徽自赴任之後全欠慈諒用杖稍濫頗有民怨爲其猾吏之充逋三年前已納之民稅至有再徵之擧呼冤狼藉本州以災實多寡强置之次而至於沿江十三面民情之遑擾實同尤甚設賑一節無容更議而不思撫摩安慰之策又無拮據賙救之資賑邑迎送雖極可悶旣無誠心救濟之意則其在彈竭對揚之道實難責成公州判官李種徽不得已罷黜其代令該曹各別擇差催促下送敎曰許多劣倅許多疵政一例闔眼從以袖手如李樂培之多夸鄭東閔之養病者類未嘗橽一吏論一事而忽於屢登繡啓毀譽相半之營下判官如是驅逐者是豈懲一倅而戢十倅之意乎此狀啓還下送該倅如已上來令該曹今日內罔夜下送萬一遲滯則竝與不飭之該堂難免重勘以此分付再昨繡啓回啓道伯必已祗受矣未聞解印之人頻送執斧之行霖程氷路旣送又送列倅能否槪可領會而先拈一二條若而邑回啓行會者亦出於爲小民除迎送之弊之意若如東閔之故不彈誠者不欲致責乃爲此習杖之狀乎卿之事萬萬未安事回諭
정조 16년 · 강
戶曹判書沈頤之上疏賜批
정조 16년 · 목
疏略曰臣猥以賤品偏蒙恩造前後奉職罔非孤負而至於向者湖南逆囚事臣之宿罪又現發矣噫善亨是何等凶孼何等關係而職忝按道致有此凶頑濫猾前所未有之擧而況其抵配乃在臣莅任之時則其昏憒尸職尤非伊後諸道臣之比苟究其罪萬殞有餘聖慈包㴠罰止譴削歲抄收敍已是優渥而地部新命繼下於夢想之外夫六部之長孰非可以愼簡者而若其任重務劇最難稱塞則惟是職爲甚而今以如臣無似者擧而畀之誠不敢知則哲之明何爲而有此謬恩也臣徒感委寄之眷或忽量入之戒則僨誤顚沛其將立待矣伏乞亟命遞臣新除之職批以所取者才諝卿其勿辭行公
정조 16년 · 강
御仁政殿行祈穀大祭誓戒
정조 16년 · 목
具遠遊冠絳紗袍乘輿出協陽門入仁政門至月臺降輿詣版位宗親文武百官分東西行禮讀誓文官吏曹判書吳載純就位讀誓文訖百官行禮如初乘輿出仁政門入協陽門還內
정조 16년 · 강
遣承旨馳詣宗廟永禧殿景慕宮奉審摘奸受香諸處一體奉審摘奸
정조 16년 · 강
命部將南建中改差待窠卽爲調用
정조 16년 · 목
今番都政建中以參下人備擬參上部將窠受點矣兵曹判書李文源以有違官方請改差有是命
정조 16년 · 강
命古城鎭新設壯別軍官都試試取依啓下節目令該曹回啓
정조 16년 · 목
因平安兵使柳孝源狀啓有是命
정조 16년 · 강
命歲前後各一日弛禁
정조 16년 · 강
以鄭昌順爲吏曹判書鄭民始爲守禦使竝前望也
정조 16년 · 목
敎曰新除授守禦使待交龜斯速上來事下諭上來間總戎使兼察
정조 16년 · 강
戶曹賑廳進貧寒宗室子女婚葬顧助別單
정조 16년 · 목
戶曹貧寒宗室子婚扶助別單琅坪君煇子原豊君熙子南陽君煐子婚需各米一石木二匹錢四兩○賑恤廳貧寒宗室子女葬時顧恤別單礪恩君梅子婦原陽君炅子女子婦齊昌君㯙子樂城君壇子雲川君杆女順悌君炟子婦夏豊君梴女昌溪君櫟子驪平君㷞子坡平君㯍女光春君棬女西溪君熠女光興君橏子婦河淸君壕女花平君橃子婦銀溪君楔女夏川君椅女月林君櫓子葬需各米一石木二疋錢四兩
정조 16년 · 강
京兆獻今年戶口民數
정조 16년 · 목
中部元戶三千八百九十二戶人口男九千九百十七口女一萬四百八十七口東部元戶七千七百七十四戶人口男一萬六千三百十一口女一萬三千五百七十九口西部元戶一萬六千三百五十八戶人口男三萬三千七百三口女三萬四千八百二十口南部元戶九千九百九十六戶人口男二萬三千三百九十口女二萬三千二百二十五口北部元戶五千八百九十戶人口男一萬三千四十二口女一萬一千五百六十七口五部都元戶四萬三千九百十戶人口男九萬六千三百六十三口女九萬三千六百七十八口京畿元戶十六萬二十七戶人口男三十三萬三千二百三十四口女三十一萬五千六百八十六口黃海道元戶十三萬六千七十七戶人口男三十萬九千九百七十八口女二十五萬八千九百八十九口全羅道元戶三十萬八千六百一戶人口男五十五萬三千八百二十二口女六十萬七千九百三十五口慶尙道元戶三十六萬三千三百四十九戶人口男七十二萬八千二百十八口女八十五萬四千一百五十口忠淸道元戶二十二萬一千八百七十八戶人口男四十二萬九千六百四十口女四十四萬三千五百四十口江原道元戶七萬九千四十戶人口男十六萬三千二百十七口女十五萬八千九百四十四口平安道元戶二十九萬八千五百三戶人口男六十二萬八千五百四口女六十四萬六千七百四十口咸鏡道元戶十一萬九千一百七十八戶人口男三十二萬九千四百六十七口女三十三萬三百二十五口八道都元戶一百六十八萬六千六百五十三戶人口男三百四十七萬六千八十口女三百六十一萬六千三百九口五部及八道都元戶一百七十三萬五百六十三戶人口男三百五十七萬二千四百四十三口女三百七十萬九千九百八十七口濟州元戶六千七百十戶人口男一萬七千一百三十九口女二萬二千九百九十四口大靜元戶一千七百三十三戶人口男三千九百五十一口女五千一百二十六口旌義元戶二千三百三十六戶人口男六千七百八十口女八千五百九十二口三邑都元戶一萬七百七十九口人口男二萬七千八百七十口女三萬六千七百十二口
정조 16년 · 강
禮曹以陞補學製通讀入格儒生等許赴乙卯式覆試啓
정조 16년 · 목
陞補李在誠等十人學製鄭弼東等十六人通讀安允昇等十人入格
정조 16년 · 강
詣璿源殿展拜薦柑
정조 16년 · 목
是日卽先朝乙未處分之日每遇是日倍切追慕
정조 16년 · 강
遣承旨致祭于忠憲公徐命善家仍下別諭于內閣提學鄭民始
정조 16년 · 목
敎曰是日何日天地日月之之德之明於戲不忘所謂伊人扶危持顚之之功之勞俾也可諼星霜多易覩聞寢修嗟豕突之有漸幸馬燧之獨存徐忠憲家遣承旨當日致祭祭文當製下適有寫意之作謄此傳敎一通與所下詩章令內閣下諭于提學鄭民始○御製曰是日何日天地日月之之德之明於戲不忘所謂伊人扶危持顚之之功之勞俾也可諼星霜多易覩聞寢修嗟豕突之有漸辜馬燧之獨存詩以言志遙寄周南太史擎天危節憶琅函此會年年臘月三薄酹纔宣忠憲宅喜君消息帶新柑
정조 16년 · 강
遣閣屬官齎御詩馳賜原任提學金鍾秀
정조 16년 · 목
御製曰忠憲宅宣酹湖南伯寄詩聊寓不忘此日之意也卿亦阻筵馳驛付七言一篇許卿曾醉此筵杯今月今辰每歲廻可但湖南人少一秪應東郭對寒梅
정조 16년 · 강
敦諭判府事蔡濟恭俟少間前進仍命畿伯徐鼎修先爲入來入侍
정조 16년 · 목
假注書鄭馦書啓以爲臣敬奉聖敎傳諭于楊州西面黔巖判府事蔡濟恭所住處則以爲今午別諭卽千古所罕有之異禮隆恩也行旅莫不感歎臣則病㥘隆沍奄奄欲盡終未能不俟駕屨草草附奏便同昏囈北望雲天心魂悸恐忽地撥騎馳到示之以畿營所下傳敎差員先集道臣繼之而馹騎郵卒騈闐於荒店板扉之前臣以再生餘喘到此地頭安敢他恤雖令顚仆道路鬼亦榮矣昏黑之後以炬前導扶舁登程而殊禮尤增惶懍站鬣亦足貰騎夜可二鼓行及弘濟店幕氣息如盡無以踰越前嶺不得已急就溫堗衣未及御史官又奉別諭而至十行諄複孰非敷心而惟是以癃殘病劣百無肖似之臣身諭之以有關於世道國事者聖人辭敎恐或爲千慮一失伏讀未竟精爽欲遁値栗烈之候則俯念棲屑訊加減之節則兼諭側席臣非木石安得不寸心感激泣下如雨也謹當隨便調治如可以締構文字則進伏都門之外手自呈上請伏自作不可逭之誅云矣批以大臣旣進住近京之地良用欣幸然沙峴泰嶺也嶺之東西無異朱夫子所譬誠意正心之關卿須踰此關然後便可作國耳公耳之大臣竢少間前進事更爲傳諭爾則先爲知來復命○京畿監司徐鼎修以判府事蔡濟恭來住部內地方陪行一節何以爲之馳啓敎曰係是部字內卿則先爲還營而大臣前進行止以傳敎往問後卿其入來入侍事回諭
정조 16년 · 강
召見箕伯李秉模畿伯徐鼎修于重熙堂
정조 16년 · 강
賜前右參贊李秉鼎疏批
정조 16년 · 목
先是秉鼎陳疏略曰國之所以爲國義理而已天經地紀賴是而撑拄君綱臣分以是而維持亘古通今殄滅他不得故一有亂臣賊子出於其間則擧國大小同聲齊討不使晷刻食息然後三綱不墜九法不斁而生類不至於盡矣顧今聖明高臨於上而凶逆寔繁於下千變百怪換面迭出舊賊新逆殊塗同歸以至於世道人心一無可恃者何也職由於刑政太縱義理不明故耳嗚呼國讎未除▣▣自在或眞贓已露而尙今假息或凶圖昭綻而初不盤覈疏啓懲討率多乍允而旋寢逆孼鋤治一皆曲貸而從輕凡係事涉禁令臣不敢更爲泚筆而目下星九之聲討又何爲而若是玩愒也當初迭發之論殆若爭以片時畢竟狃安之習將至浪度此歲着衣噉飯全忘共戴之恥彯纓結緩便同無事之時凡今日北面於殿下之庭者忍見豺狼遺種之尙在地上而不思誠意之務積只諉天聽之難回伈伈泄泄任他喙息群下之罪死固難贖而何殿下一味㴠貸尙靳處分將使莫大之義理無以闡明莫嚴之刑政未免姑息乎臣之尤所痛心者惟彼九賊則追律雖未及施王章略已少伸而至若星賊父子則何等劇賊任其偃處毛髮不損行止自如雖以日昨凶賊之冒入城闉自干天誅觀之以星賊極妖至慝之性閃條陰秘之跡其出沒跳踉無所不爲可推而知思之及此不覺凜然亟允臺啓窮覈情節固是臣民之顒望而未允臺啓之前亦不可不嚴加拘束禁絕雜人俾毋敢潛蹤闖入於輦轂之下以防意外之變也仍念臣罪犯萬戮恩荷再生伊時寬宥天地之庇覆也今番傳敎日月之照燭也拜稽涕泣不知所云在臣道理惟當杜門感訟而義關隄防職忝經筵憂憤之極不得不言伏願俯察愚衷廓揮乾斷俾王法行而亂萌杜焉至是批以柳星漢毋敢藏蹤事不允
정조 16년 · 강
正言洪大協上疏賜批
정조 16년 · 목
疏略曰伏見歲抄下者有李柱國減等之命臣誠訝惑不勝憂慨噫彼柱國此下十餘字抹下廿載掌兵已多剝膚肥已之事半生稔惡專是背恩負國之罪其他昵近權門跳踉縱恣之狀乃是一世之所共憤則論以邦憲實係罔赦而向來薄竄恩宥旋降又此減等有若尋常微眚薄愆循例疏釋者然其於刑政之失當輿情之憤鬱爲如何哉伏乞亟寢成命批以李柱國減等還收事不允
정조 16년 · 강
江華留守鄭好仁上疏賜批
정조 16년 · 목
疏略曰臣觸事昏憒動輒犯科日前樂院現告尙切惶恧臣於待罪提擧之時適有家間病憂欲慰其懷暫召嵇笛初非具格三絃有異借送外人而平日之不能審愼罪無所逃聖恩包容仍命傳旨之還置負罪賤臣何以得此不覺感淚之被面此除沁府居留之命忽下於夢想之外且驚且惶莫省攸措保障之地爲任不輕(刀削)如臣之疲軟衰朽尤何有一分堪承之望哉伏乞亟命鐫改批以卿其勿辭斯速交龜
정조 16년 · 강
副總管申大升上疏賜例批
정조 16년 · 목
疏略曰臣年衰病痼觸事僨劣至於嶺邑事人之爲言何其危且險也噫右袒云云之說指意極憯以此罪目向人勒加言之者雖甚容易當之者寧不痛惋今則道査旣登事實已露人言之構捏臣罪之有無莫逃於淵鑑之下而第念身爲守土之官方其校儒之是非也不能彈壓調劑無論本事之虛實與否臣之不職之罪於是乎益著矣聖度包容罰止薄勘歸伏私次感激恩造不意恩敍遞降今乃有總管特除之命臣手擎恩誥感淚無從▣蹶趨承少伸叨謝之忱者豈敢拖過時日而不幸狗馬賤疾每當寒節輒復發作有時昏窒不省四到以情以病末由承膺伏乞亟賜鐫免
정조 16년 · 강
宗簿正尹行履上疏賜批
정조 16년 · 목
疏略曰伏見前承旨尹理相疏本則姓尹而名犯湯諱實爲未安至有改名之請特蒙久兪之命矣臣之名字亦與理相所犯之湯諱同一字義而臣於當初造名之時蒙昧無識犯此當諱之字又況先朝經筵有古聖王名諱回避之敎頒式旣久而臣旣聞見謏寡迷不自悟悚隕罔措如負大何旣覺之後不容一日因循改臣名以行頣伏乞特兪音批以依施
정조 16년 · 강
命秋曹保放罪人姜聖佐決配金壽德逐送本鄕
정조 16년 · 목
因該曹都囚徒敎曰保放罪人姜聖佐決配金壽德逐送本鄕若或接跡於城中當該守令隨現重勘以此嚴飭
정조 16년 · 강
命耽羅貢果再次領來人一體招問農形分給回糧仍令限齊到依例爲之
정조 16년 · 목
賑廳以濟州貢果領來人四十二名各回糧米三斗考例分給啓敎以再次領來者承旨一體招問農形後分給回糧該廳又以濟州貢果領來人二十六名各回糧米三斗依例分給啓敎以限貢柑齊到皆依兩運例爲之事該房知悉
정조 16년 · 강
遞承旨金孝建金翰東以沈煥之李殷模李太亨爲承旨尋遞殷模竝前望也
정조 16년 · 목
孝建翰東不爲仕進殷模在外也
정조 16년 · 강
命吏曹參議李冕膺處問啓
정조 16년 · 목
崇陵忌辰祭典祀官不能擇差故有是命○政院啓言問于吏曹參議李冕膺處則以爲崇陵忌辰祭典祀官兼大祝所當各別擇差而但取實職未能詳審致勤問啓之命莫非臣昏謬顚錯之罪云矣
정조 16년 · 강
御射柳葉箭十巡四十九矢七十分掌革單巡三中棍單巡二中下古風于內閣
정조 16년 · 목
柳葉箭第一巡五中七分第二巡五中八分第三巡五中七分第四巡五中六分第五巡第六巡竝五中七分第七巡五中六分第八巡四中六分第九巡五中七分第十巡五中九分○古風內閣及檢校直閣徐榮輔竝後課
정조 16년 · 강
判府事蔡濟恭上疏賜批
정조 16년 · 목
疏略曰人臣劇罪無過負君有君臣以來凡委質事上者一或犯此罪實罔赦況如臣者忍能負吾君則在國家刑政不可不用百倍加等之律也決矣念臣年前所遭罹實有萬分必死之形斷無一條可生之路頭黏頸上殆六七年所惟我聖上積費心力曲運造化拔之溝壑號呼之中擢以巖廊股肱之任此實載籍所未有所未聞之事五載中書禮遇愈篤委毗則期以鹽梅相須則便若魚水鄧禹所稱義雖君臣恩猶父子者正爲臣今日道也殿下之恃臣如此而臣若負殿下無難則是極天罔墜之理於是乎絕矣誅之殛之何足以少贖其罪而乃殿下明知其負君不加以負君之律只以削黜付處至輕至歇之典略施譴罰仰惟淵衷必以爲予旣再生渠矣至今日而又貸渠將死之命不害爲天地終始之德然隱而不言則此非前日推心待渠之本意於是乎綸綍誕發牖迷至精噫人之於隣家子弟雖見過失未必皆弊舌訶斥至其子有過必嚴其顏色峻其辭氣隨意叱責無所假貸此豈愛其子不及於隣家子弟而然歟誠以不責者外之也責之者至情也以是觀之臣至無狀負我殿下而殿下至仁聖視臣如子如前日之爲矣銜恩戴榮赴西海如赴樂土行及畿甸百有餘里之地押官袖奉密旨配止於斯此無異於旣溺而陸矣旣骨而肉矣若又萌生入修門之望豈曰人理死埋湍山亦云足矣曾未數朔全釋之命自天有隕繼是而全釋之不足給牒之給牒之不足收敍之收敍之不足卽日西樞還付之命有若待大臣循例應行者然臣之意想安敢到此荒店棲屑之中只與隨身傔僕攅祝天地感淚千行不意史官奉命傳宣別諭至再至三而責勉之勤禮待之隆未知君臣之間古有是否畿伯迎候道路差員之領率夫馬臣於是戰慄悸恐心魂靡定久乃自語於心曰前後聖飭亶出庸玉汝于成也此與遭罹人言不可倫比向來情外罔測之說落穽下石雖無所不至此則當付之無辨而已安敢限罪深引殆若處義者之爲哉於是扶舁病軀冒夜登程寄宿近京之地一宵調將少待氣息暫蘇進伏都門之外象魏之瑞雲依然長樂之鍾聲宛爾擧首瞻望父母孔邇雖卽日滅死更何餘憾惟是狗馬賤疾過寒以來月加日增長時衾褥分作未冷之尸似此症形雖欲叩謝恩命斷無其望念之及此悲泣難勝雖然此以臣之私情而言耳揆以邦憲負君之罪終不可赦也慢命之誅又不可緩也玆敢席稿旅次泣血陳章伏乞聖明將臣前後罪戾嚴加威命俾有罪者無得倖逭國事幸甚臣於此尤有所萬萬冤結者臣若不言溘然而止則是臣不能自明臣心而聖敎中知其心知其心者將無以宣暴於一世之耳目矣噫尹永僖之原初負犯旣關驥賊則臣以首討驥賊之人鸇逐之心有倍他人況臣與之有區區戚分則其所斥絕尤宜倍於他人伊日賓對時諸宰之心卽臣之心也諸宰之言卽臣之言也只緣臣信心太過言不暴心遂致疑臣之論迭出筵席書曰天作孼猶可違自作孼不可逭臣所自作尙誰怨尤心在內之物向非聖上明竝日月照燭無餘則有誰知臣之本心之嚴於懲討本自如此也至於驥顯是永僖之根也伏讀聖諭有曰君相一體也君之於相寧或有所欲言之言而拘於禁囁嚅也哉旨哉聖人之敎也君之於相旣不當以禁令有拘則相臣之於君上有何不可盡言之理哉臣之懲討在簡以其指嗾驥顯投呈凶疏而其時則賊謀甚秘猶未及顯出眞贓今日驥顯之自首王府非驥顯爲之實乾道使之也(刀削)臣之所恨者乾道昭明使渠自現而人道玩愒覈未到底從以有禁令二字俾不得提說天下寧有是耶更乞殿下勿以臣言爲耄廓揮聖斷拿致驥賊設鞫嚴數源委以正君君臣臣之倫焉批以心是神明之舍也故靈犀一點炳若照龜寰宇之至廣而便一几案間況予之於卿乎滄幻桑閱百闔千闢今予猶古予古卿卽今卿考其歸趣直惟曰心而已惟其知其心矣眷待緣於是責勉緣於是世若有眸明之人則觀予與卿之際捨却康衢坦逕當就波濤起處以諗其淺深誠僞人之覘卿乃或云然又況卿之於予乎莫曰大官出處不似乎具臣元首股肱之一體相須而靈犀照龜寰宇若几案則士猶爲知心且不惜軀卿忍規規於咫尺循墻之守耶來章中縱橫鋪張俗也俗也竊恐見譏於堂堂大方之評而曰驥曰僖之次第攙提以及乎旣設禁之曩事尤未必然予不多誥卿須掃千幡然以答予前苦後懃之誠意仍命遣史官傳諭
정조 16년 · 강
遣閣臣南公轍敦諭判府事蔡濟恭
정조 16년 · 목
敎曰昨日之疏語多涉禁而君相一體之義予旣脫格而言之於敦諭則大臣之冒禁而提及於辭疏者有難一例揮却矣且今番葛藤都是涉禁之事也俾暴本情不捧原疏何異於欲其入而攔其街乎然又更思日前金判付到院之箚本令承宣自外往復須卽推還則信令於一大臣屈法於一大臣不無闊狹彼此之嫌趑趄鄭重以至夜分後賜批朝起問之樞府錄事尙無入城之來告云泄鬱之餘益用慮念衝寒撼頓能無添損節遣閣臣持此傳諭于蔡判府事城外所住處叩其起居探其行止仍討附啓之辭以來若聞還第等一合席肅命遲速更觀數日沍燠決之亦可此意亦爲傳諭○檢校直閣南公轍書啓以爲臣敬奉聖諭傳諭于西部盤石坊蓮池契判府事蔡濟恭所住處則以爲臣是日夕待罪之身安敢冒沒陳章有若辭職之爲而所被恩數千古曠絕一身廉隅有不暇恤旣已舁到都門之外則又不得不一上疏本以暴衷赤而賤疾冒寒添谻精神都不收拾區區自暴之言千不攄一便同譫囈伏地惶隕尤無所容城門留鑰史官來臨傳宣聖批辭旨簡嚴可與典謨竝隆而若其宗旨知心二字爲首尾反覆人臣之得此於君父今古無聞感泣之中惶愧欲死卽者閣臣儼臨旅次復宣聖諭旣詢病情又問行止聖意之繾綣愈往愈摯臣身到此何敢自有謹當數日調息如可起動直爲趨詣禁扃仰謝罔極之恩徑還私第非臣心所安云矣
정조 16년 · 강
命廟宮大享禮成後樂工及熟手等隨卽出送
정조 16년 · 목
敎曰廟宮大享時禮成後樂院工人太常熟手等隨卽出送俾勿經夜事分付
정조 16년 · 강
命御用藥材燕市貿來人閑良金已得成給帖加
정조 16년 · 목
義州府尹趙鎭宅狀啓以爲卽接本道觀察使關則以爲內局關內御藥所用藿香桂枝官桂肉桂分付灣府極擇貿來而貿來人姓名封進時一體狀聞以爲賞訓之地事傳敎云矣憲書齎咨官卞復圭赴燕時自臣府別定本州人中屢次入燕慣見唐材者閑良金已得優給價銀四種藥材使之極擇貿來矣齎咨官先來之行藿香二斤十一兩五錢桂枝三斤六兩官桂三斤二兩五錢肉桂二兩九錢四分先爲出來故監封上送于內局敎曰藿香卽茶飯而今番稍勝似可意其在勸他灣校之道宜有拔例之賞提擧時帶吏判考見狀啓今日政成給帖加於貿來人此後若加勝於今番則該院草記別般論賞與此傳敎行會灣尹
정조 16년 · 목
以李文會爲大司諫鄭澤孚爲執義韓光植爲司諫崔重圭爲掌令高宅謙爲獻納兪漢㝢爲正言申馥爲副校理申大尹爲副修撰李聖圭爲右參贊朴祐源爲禮曹判書金魯永爲參判尹行元爲參議林濟遠爲刑曹參判申大升爲知義禁洪良浩爲都總管
정조 16년 · 강
命宣傳官呂文永李應會過齋後令兵判嚴棍
정조 16년 · 목
因宣傳官呂文永囚單子敎曰留門時不察之罪與李應會無異過齋後竝令兵判嚴棍次放送
정조 16년 · 강
備局進憲書齎咨官卞復圭手本
정조 16년 · 목
時憲書齎咨官卞復圭手本以爲九月初九日入栅本月二十八日到北京卽與通官倭昇額詣禮部主客司呈納咨文後入接于南小館十月初一日曉頭又與倭昇額大使吳元鑄詣午門前領受時憲書一百零一本二十二日詣禮部主客司領賞二十四日詣精饍司領宴十一月初一日受時憲書回咨二度領賞咨一度領宴咨一度初三日自北京離發初八日抵山海關點檢人馬無弊出關初十日到東關站小通事尹仁光刷馬驅人志赫等六名先爲出送而彼地事情則上年十月總督福康安往征後藏部落而道路遼遠山川險阻兵將皆步行以前今年五月乘陰雨進兵屢戰屢捷直搗賊巢番酋廓爾喀勢窘請降遣頭目堪布等進貢樂工一部馴象五隻番馬五匹孔雀三雙珊瑚犀角寶石等物九月降表捷書先爲來到皇帝嘉獎福康安之功勞陞爲內閣大學士云八月臺灣地方三日地震房屋之頹壓人物之死傷至二三萬云年事則關外稍登關內失稔而河南直隸等地夏旱秋蝗極爲歉荒皇帝特爲憫念自六月設賑至明年三月而止云沿道多見飢民扶老携幼就食關東絡繹不絕係是見聞虛實間手本
정조 16년 · 강
詣仁政殿庭柢迎臘享香祝